Omnibus presentes litteras inspecturis magister Guillelmus, decanus christianitatis diuionensis in Domino salutem. Nouerit uniuersitas vestra quod, constituta in presentia nostra Oudoions, filia Bonini, cognomine sire Bairs, recognouit quod ipsa olim volens in transmarinis partibus peregre proficisci, tunc dedit et concessit in puram et perpetuam elemosinam pro salute animæ suæ et antecessorum suorum, laude et assensu Petri mariti sui, qui coram nobis ipsam elemosinam laudauit et concessit, Deo et Domui Dei de Brochons ac fratribus et sororibus ibidem Deo seruientibus, quamdam petiam terræ arabilis sitam versus domum prædictam, subtus cheminum de Belna, iuxta terram eiusdem domus; de qua petia terræ ipsa magistrum ac fratres et sorores dictæ domus corporaliter inuestiuit et a tempore dictæ donationis sunt in possessione pacifica dictæ terræ et eadem Oudoions in elemosina prædicta perseuerans in nostra præsentia eamdem iterato laudauit et aprobauit, et ratam in perpetuum habet et habere promittit, rogans nos humiliter ut ipsam elemosinam sigillo nostro confirmemus. Propter quod nos, precibus eius inclinati, in eiusdem elemosinæ testimonium et munimen prædictis magistro et fratribus ac sororibus dictæ domus de Broichons presentes litteras tradidimus sigilli nostri munimine roboratas. Actum anno Domini millesimo ducentesimo quadragesimo tertio, mense octobris.